ועדת הכלכלה, כנסת 20, פרוטוקול מספר 261, 2016-06-21 11:00

איילת נחמיאס ורבין: בוקר טוב, אני מתכבדת לפתוח את הישיבה.

איילת נחמיאס ורבין: על סדר-היום: תקנות התעבורה (הארכת תקופת הרישיונות לקו שירות ולנסיעת שירות), התשע"ו-2016.

איילת נחמיאס ורבין: הגם שלא הזדמן לי להשתתף בדיונים הקודמים, אקדים ואומר, שאני צרכנית של מוניות השירות, ואני מוכרחה לומר לנציגי משרד התחבורה, וגם אדאג לומר את זה לשר ולמנכ"לית הנכנסת - אני חושבת שמדובר בלא פחות משערורייה.

איילת נחמיאס ורבין: אני חושבת שלא ייתכן, שתהליכים במדינת ישראל מתנהלים לאורך שנים בצורה כזאת.

איילת נחמיאס ורבין: מושכים אנשים מצד אחד, גורמים לכך שהם לא בטוחים שיש להם אופק תעסוקתי, אז גם לא כדאי להם להשקיע במוצר שאותו הם מוכרים.

איילת נחמיאס ורבין: משרד התחבורה, לצורך העניין, שיכול להיות שיש לו סוגיות חשובות ולגיטימיות – אני אפילו מניחה שיש לו סוגיות לגיטימיות וחשובות לדון כמו שאלת התחרות מול מוצרים אחרים - בוקר טוב, דב.

איילת נחמיאס ורבין: אתה החמצת את הפתיח של השערורייה שלי בעניין הזה.

איילת נחמיאס ורבין: אני חושבת, ובדיוק הגעתי לנושא, שלמשרד התחבורה יכולים להיות נושאים לגיטימיים לדון בהם סביב הפעלת מוניות השירות – מאיפה יש קווים, אילו קווים יש, האם מוניות השירות זהות לחלוטין לקווי האוטובוס או לא, איפה צריך, איפה לא צריך.

איילת נחמיאס ורבין: מקבעים מצב בשנת 2005, תולים ככה אנשים להתייבש, ושלום עם ישראל.

דב חנין: ובינתיים גם מצפצפים על הכנסת.

איילת נחמיאס ורבין: זה אנחנו רגילים.

איילת נחמיאס ורבין: גם את הדיון הקודם נאלצתי לפתוח בצפצוף הזה.

איילת נחמיאס ורבין: אבל פה זה צפצוף ארוך.

דב חנין: ועדת הכלכלה היא ועדה נחמדה.

דב חנין: סומכים על הנחמדות שלה.

איילת נחמיאס ורבין: בדיוק.

איילת נחמיאס ורבין: אבל זה צפצוף ארוך-ארוך.

איילת נחמיאס ורבין: ועדת גנון, אם איני טועה, מונתה בינואר 2015.

איילת נחמיאס ורבין: אני רוצה להמר, דרור, שהמסקנות שלך כבר הוגשו לשר.

איילת נחמיאס ורבין: נכון?

<דרור גנון: כן.

איילת נחמיאס ורבין: מתי הן הוגשו לשר?

<דרור גנון: בתחילת השנה.

איילת נחמיאס ורבין: היום אנחנו ביוני בואכה חודש יולי 2016.

דב חנין: זה טקסט ארוך, הוא קשה לקריאה לשר?

דב חנין: הרבה מילים?

דב חנין: קשה לו לקרוא?

איילת נחמיאס ורבין: הוא מנסה להבין - אל"ף, למה המלצות לא פורסמו בכלל.

איילת נחמיאס ורבין: אני מבינה שהן עדיין לא אומצו, אבל למה הן לא פורסמו?

איילת נחמיאס ורבין: למה אנחנו לא יודעים מה כתוב בהן?

איילת נחמיאס ורבין: למה כשהוועדה, שמפקחת על עבודת הממשלה, מבקשת את ההמלצות, שיועברו לה, למה היא לא מקבלת אותן כדי שתדע מה כתוב בהן?

<דרור גנון: הועברו.

איילת נחמיאס ורבין: לא הועברו.

איילת נחמיאס ורבין: הועברו לוועדה המסקנות?

עידית חנוכה: הסקר הועבר.

<דרור גנון: הועבר גם עם המצגת, עם ההמלצות, על-ידי ברק קרישנר, לפני כשלושה חודשים.

דב חנין: דרור, תבדקו את זה.

איילת נחמיאס ורבין: אני לא יודעת, מה זה העברתם את זה.

איילת נחמיאס ורבין: אני עובדת מאוד-מאוד צמוד עם ועדת הכלכלה, ו-וועדת הכלכלה היא ועדה מאוד מסודרת.

איילת נחמיאס ורבין: עוד לא קרה לי בשנה ושלושה חודשים שאני חברת כנסת, שאי פעם הועבר מסמך לוועדת הכלכלה, ולא עבר לחברי כנסת.

איילת נחמיאס ורבין: לא קרה.

<דרור גנון: אבדוק את זה.

איילת נחמיאס ורבין: אני מציעה שתבדקו את העניין הזה, כי זה עניין מאוד-מאוד חמור בעיניי.

איילת נחמיאס ורבין: אפילו אומר שהוא בליבת בעניין, כי אני רוצה לדעת, מה המסקנות שאתם הגעתם אליהן בוועדה.

איילת נחמיאס ורבין: אלמלא מה שמונח לפנינו כרגע, ששוב באים לוועדת הכלכלה כדי להתחנן שתאריך את החוק, אני פשוט הייתי אומרת שהדיון מיותר, אבל כיוון שמונח לפנינו באמת מצב אבסורדי – תסלחו לי על הביטוי הלא פרלמנטרי - לא לבלוע ולא להקיא – אנחנו פה נמצאים – אני אומרת מראש - בין הפטיש לסדן.

איילת נחמיאס ורבין: אני לא רוצה להאריך את זה, אבל אני יודעת שאין לי ברירה.

איילת נחמיאס ורבין: כבר אני מודיעה לכם - בסיכום יהיו לוחות זמנים מאוד-מאוד ברורים, דרור.

איילת נחמיאס ורבין: הכנסת עדיין מפקחת על עבודת הממשלה, שומו שמיים.

איילת נחמיאס ורבין: הזלזול הזה פשוט לא יכול להיות.

איילת נחמיאס ורבין: אז יכול להיות שאתה באופן אישי לא מתכוון לזלזל בוועדת הכלכלה, אבל זאת התוצאה.

איילת נחמיאס ורבין: זאת התוצאה.

איילת נחמיאס ורבין: חבר הכנסת דב חנין.

איילת נחמיאס ורבין: תכף נתקדם, ונשמע את האנשים, לפני שנקבל החלטות.

דב חנין: גברתי יושבת-הראש, קודם כל, אני שמח שלקחת על עצמך לנהל את הדיון הזה.

איילת נחמיאס ורבין: אמרתי שאני בניגוד עניינים - אני משתמשת במוניות שירות.

דב חנין: גם אני.

דב חנין: ואגב, מוניות שירות, כמו שהסקר שמשרד התחבורה כן העביר לנו, מלמד אותנו – זה התחבורה הציבורית שרמת שביעות הרצון של הציבור ממנו היא הכי גבוהה, למרות שאין להם רב קו, ולמרות שהם לא מקבלים את כל התשובות ואת כל המענים.

איילת נחמיאס ורבין: ושהם לא במצב טוב בגלל שהם תקועים.

דב חנין: למרות זאת הציבור עדיין מרוצה, ובוחר ברגליים, להשתמש במוניות שירות.

דב חנין: אני שמח שאת מנהלת את הדיון הזה, כי אם אני הייתי צריך לנהל אותו, הייתי מנהל אותו אפילו ביותר כעס ממך.

דב חנין: אני חייב לומר – ניהלתי את הדיון הקודם כאן בוועדת הכלכלה.

דב חנין: אנחנו קבענו לוחות זמנים.

דב חנין: אמרנו: אנחנו רוצים לקבל תמונת מצב תוך שלושה חודשים כדי לנהל דיונים רציניים ואמתיים פה בכנסת על עתיד ענף מוניות השירות.

דב חנין: הדיון הזה לא התקיים, מכיוון שלא קיבלנו ממשרד התחבורה את החומרים, ואי-אפשר היה לקיים דיון בלי חומרים ממשרד התחבורה.

דב חנין: אם אתם אומרים שהעברתם, ייתכן שקרתה תקלה בדרך, אבל בכל מקרה אנחנו בוועדת הכלכלה לא קיבלנו.

דב חנין: קודם כל, כדי למנוע מצב שבו אנחנו מנהלים דיון עקר, ועושים שוב את מה שאתם רוצים שנעשה – מאריכים את התקנות, כי אין לנו ברירה, כי אם לא נאריך את התקנות – אין ענף מוניות שירות בישראל – אולי זה מה שאתם רוצים – אז אין לנו ברירה.

דב חנין: מצד שני, אנחנו רוצים לא רק להאריך; אנחנו רוצים סוף-סוף לטפל בבעיות האמתיות שיש לענף, ויש לענף הזה הרבה-הרבה קשיים ובעיות.

דב חנין: העלינו את זה בדיון הקודם.

דב חנין: הקשיים הללו עדיין לא נפתרו.

דב חנין: אני מקווה אולי שבעבודה שלכם, אדוני מר גנון, אולי יהיה מענה לקשים האלה.

דב חנין: נראה כשנקבל את החומרים, אבל כרגע אין לענף הזה תשובה.

דב חנין: אין תשובה לציבור הנהגים ובעלי מוניות השירות, שהם אנשים שמנסים להתפרנס ולתת שירות לציבור, אין תשובה לציבור שרוצה את השירות הזה, ורוצה לפתח אותו ורוצה אפילו יותר קווים ויותר אפשרויות ויותר חיבור לאמצעי תחבורה ציבורית וחיבור לרב קו והתקדמות למאה ה-21 אחרים, כמו אמצעי תחבורה ציבורית אחרים שאנחנו קידמנו במדינת ישראל.

דב חנין: לכן, גברתי, אני רוצה להתחיל בשורה התחתונה, ולהציע לך בסוף הדיון הזה, להאריך את התקנות בחודש, כדי שעוד בכנס הזה- - -

<דרור גנון: אנחנו לא - - -

דב חנין: אתם לא אוהבים את זה.

דב חנין: גם אנחנו לא אוהבים את המצב הקיים.

איילת נחמיאס ורבין: דרור, תקבל את רשות הדיבור.

איילת נחמיאס ורבין: לא אמרתי שאני מקבלת, אבל אני רוצה לשמוע מה יש לדב חנין לומר.

דב חנין: אני מדבר באיפוק רב, אבל אני מאוד לא אוהב את המצב הקיים.

דב חנין: אל תפרש את האיפוק שלי כמבטא השלמה עם מצב שאיני משלים אתו.

<דרור גנון: אני מתנצל.

דב חנין: אני מציע לאשר הארכה לחודש, למה - כדי שעוד בכנס הקיץ נקיים דיון רציני ומעמיק על מה קורה בתחום מוניות השירות.

דב חנין: אני שמח, מר גנון, שהעברת את החומרים לשר, ושנאספו חומרים.

דב חנין: הגיע הזמן שגם אנחנו בכנסת נדון.

דב חנין: ההזדמנות שלנו לדון היא גם הזדמנות לחשוף את הדברים בפני הציבור – בפני הציבור של נהגי המוניות, בפני הציבור הרחב, ציבור המשתמשים.

דב חנין: נמצאת אתנו סגנית ראש עיריית תל-אביב, הגב' להבי, שמלווה את הנושא הזה במסירות רבה לאורך כל הזמן.

דב חנין: הנה תהיה הזדמנות אולי גם לשפר את המסקנות שלכם, לתגבר אותן, לחזק אותן, למנוע חולשות וכדומה.

דב חנין: זו ההצעה שלי לסיכום.

דב חנין: אני רוצה לומר כמה מילים עקרוניות לגבי מוניות השירות, וזו גישתי בתחום הזה.

דב חנין: מוניות השירות הן אמצעי תחבורה ציבורית ראשון במעלה.

דב חנין: ראשון במעלה.

דב חנין: יש להם יתרונות עצומים.

דב חנין: היתרונות העיקריים הם הגמישות שיש בכלי רכב שהוא קטן יותר, הוא זמין יותר, הוא גמיש יותר מבחינת ההפעלה שלו, וביתרונות הללו אנחנו צריכים להשתמש.

קריאה: וגם שעות הפעילות.

איילת נחמיאס ורבין: נכון.

דב חנין: אנחנו צריכים להשתמש ביתרונות האלה לכמה דברים: להרחבת שעות פעילות ושעות לילה, שאין בהן תחבורה ציבורית, להרחבת שעות פעילות בסופי שבוע, שאין בהם שירותי תחבורה ציבורית, להרחבת שירותי פעילות במקומות שבהם אין הצדקה לאוטובוס, כי אין מספיק נוסעים, אבל אם יהיו מוניות שירות בתדירות גבוהה, אולי אנשים יחליטו לבחור בתחבורה ציבורית.

דב חנין: זה שירות משלים מעולה וראשון במעלה.

דב חנין: אני אומר את הדברים האלה מכיוון, גברתי יושבת-ראש, נדמה לי – אני אומר את זה בזהירות – במשרד התחבורה – אני לא אומר שזו הגישה של משרד התחבורה, אבל בתוך משרד התחבורה יש גם גישות אחרות, ובמקום להבין שהכלי הזה הוא אמצעי, הוא נכס לתחבורה הציבורית, הוא נכס לציבור, מתייחסות לזה כסוג של שאריות מהעבר, שהגיע הזמן להתגבר עליו, ולעבור לפאזה אחרת.

דב חנין: אני אומר את זה מאוד בזהירות, אבל מתוך כל העבודה שלי עם משרד התחבורה נדמה לי שעדיין קולות כאלה, שהם לדעתי תפישה אנכרוניסטית ולא מתאימה למאה ה-21 במדינת ישראל, עדיין קיימות פה ושם.

דב חנין: לכן אני חושב שאת הדיון הזה צריך לנהל פה – אם יש אנשים שמחזיקים בהשקפה הזאת - השקפות הן לגיטימיות.

דב חנין: אנחנו בדמוקרטיה.

דב חנין: מותר לאנשים להביע את דעותיהם.

דב חנין: אם יש מישהו שמחזיק בהשקפה שלדעתי היא אנכרוניסטית ולא מתאימה למציאות, יתכבד, יבוא לכאן לכנסת, יסביר את עמדתו, ינסה לשכנע, ננסה גם אנחנו לשכנע אותו, ובסוף במבחן ההתמודדות הציבורית נראה איזו עמדה יותר משכנעת ויותר הגיונית.

דב חנין: זו הדרך לעשות את זה.

דב חנין: את ענף מוניות השירות אנחנו חייבים לפתח בצורה מהירה במדינת ישראל, כחלק מפיתוח התחבורה הציבורית, וכדי לפתח אותו אנחנו צריכים לעשות כמה דברים באופן מאוד-מאוד דחוף.

דב חנין: צעדים שאני מציע לכם לשקול במסגרת אותה עבודה על הדוח שלכם: דבר ראשון, לשלב את מוניות השירות ברב קו.

דב חנין: יש לנו רב קו.

דב חנין: מוניות השירות צריכות להיות משולבות במסגרתו.

דב חנין: דבר שני, לבנות מפת צרכים ארצית, ולראות היכן אנחנו צריכים עוד קווים של מוניות שירות.

דב חנין: אני משתמש כבד מאוד במוניות שירות בתל-אביב, אבל יודע שגם בתל-אביב יפו יש אזורים שאין בהם מספיק שירות.

דב חנין: למשל, ביפו אין מספיק שירות.

דב חנין: ורוצים מוניות שירות.

דב חנין: אז בוא נחשוב, מה מפת הצרכים?

דב חנין: איפה צריך עוד?

דב חנין: דבר שלישי – גמישות.

דב חנין: אם אנחנו רוצים שהתחום הזה יתקיים, אנחנו צריכים לאפשר לאותה מונית בבוקר להיות בקו 16 – בכוונה אני אומר 16 – ובצהריים לעשות שאטל לרכבת.

דב חנין: זה הגיוני, זה ניצול כלכלי של משאבים, זה להשתמש במערכת בצורה רציונלית, וגם לאפשר לאנשים האלה להתפרנס.

דב חנין: אני הייתי מאוד שמח שהענף הזה יסובסד כמו כל תחומי התחבורה הציבורית בישראל, אבל אם אתם לא רוצים לסבסד אותו, אתם צריכים לתת משהו אלטרנטיבי במנגנוני גמישות, שיאפשרו לאנשים האלה להתנהל כלכלית בצורה הכי נכונה – שיש להם קו מסוים בבוקר שהוא רווחי, אבל בצהריים משהו אחר, ושאטלים ועניינים.

דב חנין: גברתי, כיוון שהנושאים הם רבים, וכיוון שהממשלה ממשיכה לצפצף על הכנסת, אני מציע שנקבע דיון ארוך, רציני ומקיף בנושא הזה עוד בכנס הקיץ, וכדי להכריח את הממשלה לעשות את זה נאריך רק בחודש.

איילת נחמיאס ורבין: תכף נגיע לנושא ההארכה עצמו.

איילת נחמיאס ורבין: לפני כן, אין לי ויכוח אתך על זה שהדיון בהמלצות הממשלה יתקיים עוד במהלך הכנס הזה.

איילת נחמיאס ורבין: תכף נראה בנושא התקנות, כי אני חושבת שזה נושא מורכב.

איילת נחמיאס ורבין: אגב, דרור, הסיבה שחבר הכנסת חנין מציע חודש זה משום שאחר כך הכנסת חוזרת בשיהוי די גדול - אנחנו כבר בסוף השנה עד שהיא חוזרת, ושוב נראה איך מגיעים עם הלשון בחוץ כשאפילו לא מונח לפנינו דבר חקיקה.

איילת נחמיאס ורבין: אני באמת לא מצליחה להבין את העניין הזה.

איילת נחמיאס ורבין: אנחנו עוד רגע צריכים להיות בקריאה ראשונה, שנייה ושלישית של חוק חדש.

איילת נחמיאס ורבין: לפני שאתן לחברים להתבטא, אני רוצה לתת למר גנון להגיב.

<דרור גנון: קודם כל, אני הצגתי פה את העקרונות של הרפורמה כבר בדיון שהיה אצל דב חנין, אני הצגתי באופן כללי.

<דרור גנון: ניהלנו את ההליך מול השר כמובן, שהוא הגורם שאמור לאשר את העקרונות.

<דרור גנון: אנחנו גם יושבים במקביל עם ארגון המוניות.

<דרור גנון: אנחנו עדיין לא בהסכמות מלאות, ואנחנו עדיין בדיונים על כל מיני מרכיבים שקשורים לעבר ולהווה, אבל אנחנו מנהלים את התהליך הזה באופן קבוע.

<דרור גנון: אין שום בעיה לבוא לכל פגישה, אני עושה את זה.

איילת נחמיאס ורבין: מה זאת אומרת, באופן קבוע?

איילת נחמיאס ורבין: אני רוצה להעיר משהו.

איילת נחמיאס ורבין: כשאתם מגיעים על הדקה פחות או יותר, כל פעם כדי להאריך – ואני רואה את זה לא רק במשרד התחבורה, את העניין הזה – מגיעים לכנסת על הדקה כדי להאריך את התקנות.

איילת נחמיאס ורבין: הכנסת היא לא חותמת גומי, דרור.

איילת נחמיאס ורבין: אני לא אומרת שזה היחס האישי שלך.

איילת נחמיאס ורבין: באופן כללי, משרדי הממשלה מתייחסים לממשלה כאל חותמת גומי.

איילת נחמיאס ורבין: אנחנו לא חותמת גומי, אבל אנחנו רואים אנשים מול העיניים, ואז אומרים: מה נעשה, כשאנשים עומדים על-פי תהום – אני לא אהיה זאת שמושיטה להם את היד?

איילת נחמיאס ורבין: אז כמובן שהתשובה היא לא, אבל זה מתנהל בצורה רשלנית.

איילת נחמיאס ורבין: באמת.

<דרור גנון: שוב - אנחנו לא חושבים שהכנסת היא חותמת גומי.

<דרור גנון: אנחנו מנהלים המון תהליכים אחרים.

<דרור גנון: דב מכיר אותם.

<דרור גנון: אני בממוצע נמצא פה פעם בשבועיים אצל דב בוועדת משנה לתחבורה, אני נמצא פה בוועדות אחרות.

דב חנין: גם הטענה היא לא אישית כלפיך.

<דרור גנון: לכן ברמת העשייה, אנחנו גם משתתפים בישיבות נוספות.

<דרור גנון: אני חושב שמשרד התחבורה בתחום הזה לפחות עושה הרבה.

<דרור גנון: הוא משלים הרבה מהחוסרים שהיו בעבר, גם בנושא של הרפורמה בענף המוניות.

איילת נחמיאס ורבין: אבל זה המשרד היחיד שבו יש שר באופן רציף לאורך זמן.

<דרור גנון: ומרגישים את זה.

איילת נחמיאס ורבין: אני מוכרחה לומר – אני ברמת מעריכה אותו מאוד.

איילת נחמיאס ורבין: אני חושבת שיש תחומים שמרגישים את זה.

איילת נחמיאס ורבין: בתחום הזה זה מ-2005.

<דרור גנון: זה לא מדויק.

<דרור גנון: תרשי לי לסיים שלושה שפטים.

<דרור גנון: החוק הקודם נתן אפשרות הארכה של שלוש שנים נוספות, ב-2010.

<דרור גנון: לבקשת תאגידי המוניות, בהסכמה בהסכם חתום יצרנו את ההארכה הזאת, ויצרנו הארכה נוספת של שלוש שנים בוועדת הכלכלה בכנסת תחת הבקשה של ועדת הכלכלה.

<דרור גנון: צריך להסתכל גם אחורה.

איילת נחמיאס ורבין: עכשיו אנחנו ב-2015.

<דרור גנון: אנחנו ב-2016, לקראת הסוף.

<דרור גנון: התחלנו לעבוד על העקרונות.

<דרור גנון: התחלנו לגבש גם עיקרון למבנה חדש.

<דרור גנון: בסופו של דבר, ואמרתי את זה גם בעבר, ואני אומר שוב – הגישה והחשיבה שהיתה בכל נושא של הרפורמה העתידית עם המרכיבים שלה היא מנקודת מבט קודם כל של הנוסע.

<דרור גנון: אנחנו מסתכלים מה הנוסע צריך, ועל זה מלבישים את הדברים האחרים.

<דרור גנון: לבי עם התאגידים, ואני חושב שהתאגידים עושים עבודה טובה, והם נאלצים להתמודד עם הרבה דברים שהם לא פשוטים.

<דרור גנון: אני מודה.

<דרור גנון: תמיד אמרתי את זה.

<דרור גנון: אבל נקודת המבט היא כמו שאת אומרת, קודם כל מסתכלים מנקודת המבט של הנוסע.

<דרור גנון: והשיפור של מבנה הענף שנאמר כאן, הוצג במסגרות מסוימות.

<דרור גנון: אני מוכן לבוא ולהציג אותו בכל עת שאדרש לבקשתכם.

<דרור גנון: שזה לא יישמע כאילו מכריחים אותי, נהפוך הוא.

<דרור גנון: זה אינטרס שלי, זה אינטרס של המשרד, אנחנו מעוניינים בזה.

<דרור גנון: אנחנו רוצים את שיתוף הפעולה גם של הציבור, גם של הכנסת, של כולם.

<דרור גנון: בסוף אנחנו לא פועלים בשבילנו.

איילת נחמיאס ורבין: אבל אתה מבין למה מגיע דב חנין לנקודה – אני אומרת את זה בכנות – אני מגיעה מהמגזר העסקי.

איילת נחמיאס ורבין: אם חברות היו מתנהלות בצורה שמשרדי הממשלה מתנהלים מול הכנסת בנושאים האלה ובעמידה בלו"ז – גם הייתי במשרד ראש הממשלה – יש פה משהו לא מתקבל על הדעת, אני אומרת לכם.

איילת נחמיאס ורבין: אני רואה את זה בתקנות שמובאות ארבע שנים אחרי שהחקיקה הסתיימה.

איילת נחמיאס ורבין: גם במשרד התחבורה אני רואה את זה.

איילת נחמיאס ורבין: אני לא אומרת דברים סתם.

איילת נחמיאס ורבין: אני רואה את זה כמעט בכל דיון פה.

איילת נחמיאס ורבין: יש פה משהו בלתי-מתקבל על הדעת.

איילת נחמיאס ורבין: יסלח לי דב חנין, שאני נוהגת להצטרף להרבה מאוד דברים – אני לא ממהרת להצטרף להארכה בחודש.

איילת נחמיאס ורבין: רק בגלל שאני רואה את האנשים.

איילת נחמיאס ורבין: מבינה למה דב רואה את התהליך.

איילת נחמיאס ורבין: אתם תשרטטו לנו, והדיון יתקיים, עידית, במהלך הכנס הקרוב, כלומר זה נותן לכם חודש וחצי.

איילת נחמיאס ורבין: תציגו פה את הרפורמה, מה אתם יודעים לדבר עם הארגונים, ואתם תיתנו לנו לוח זמנים.

איילת נחמיאס ורבין: אני רוצה להניח שאני לא צריכה להגיד לך מה זה גאנט, כי גם את זה ראיתי במשרדי ממשלה, שאני צריכה להסביר מה זה גאנט.

איילת נחמיאס ורבין: אני רוצה גאנט פעולה.

איילת נחמיאס ורבין: אני רוצה להבין איך זה הולך להיבנות.

<דרור גנון: נכין הצגה מלאה, נשלח אותה גם לוועדת הכלכלה לפני, נשלח אליך ישירות, אם תבקשי, תעירי לנו גם הערות, אם תרצו, לפני.

<דרור גנון: אנחנו באים לכאן כדי להציג את זה בצורה הכי פשוטה, הכי שקופה, הכי ברורה.

<דרור גנון: אין שום כוונה אחרת.

<אביטל סומפולינסקי: לא רק עניין של הצגה.

איילת נחמיאס ורבין: זהו – איך תהליך החקיקה הולך להתנהל?

איילת נחמיאס ורבין: זה העניין.

<דרור גנון: תכף נתייחס לתהליך החקיקה.

<אביטל סומפולינסקי: החקיקה לסוף השנה – צריך היה להביא אותה אתמול.

<דרור גנון: זה לא מדויק, כי עד שגיבשנו את העקרונות, ואנחנו צריכים לגבש הסכמות מסוימות, ונביא את תזכיר החוק לתהליך של חקיקה.

<דרור גנון: יכול להיות שתידרש גם תקופת מעבר, כי חלק מהעקרונות של הרפורמה הבאה זה הגדלת קווים חדשים או לשנות קווים קיימים שיידרשו במסגרת הליכים אחרים.

<דרור גנון: בכל מקרה, נציג את זה, ובמקביל נקדם.

<דרור גנון: נטמיע את השינויים במקביל.

<דרור גנון: לא נחכה עוד, אלא נעשה את זה במקביל.

איילת נחמיאס ורבין: השר עדיין לא אימץ את המסקנות?

<דרור גנון: אימץ.

<דרור גנון: השר אימץ חלק מהמרכיבים.

<דרור גנון: חלק מהדברים, הוא ביקש מאתנו לעשות עבודה ובירורים מול משרד המשפטים ומול מערכות אחרות, כדי לקבל את ההחלטה הסופית, כי בסופו של דבר מדובר פה על כל מיני מרכיבים היסטוריים ועתידיים, שמתנגשים אחד בשני, וצריך לתת להם את המענה.

<דרור גנון: לא כל דבר יושב אצלנו.

איילת נחמיאס ורבין: לא, אני מבינה את זה.

איילת נחמיאס ורבין: עדיין לוחות הזמנים לא ברורים לי.

איילת נחמיאס ורבין: אולי עו"ד ראובני תוכל להסביר.

<דרור גנון: עד הנקודה שנבוא לפה להציג, נהיה חלוטים.

איילת נחמיאס ורבין: אבל תבין - הכנסת מתכנסת מחדש בסוף אוקטובר.

איילת נחמיאס ורבין: אנחנו בסוף אוקטובר נהיה בעולמות של תקציב דו-שנתי.

איילת נחמיאס ורבין: הוועדה הזאת תהיה סתומה מאנשים ומחקיקה.

איילת נחמיאס ורבין: גם ועדת הרפורמות, גם הוועדה של אלי כהן, אבל אני מבטיחה לך שהרפורמה הזאת תהיה פה.

איילת נחמיאס ורבין: הוועדות יהיו סתומות.

איילת נחמיאס ורבין: תסביר לי איך אתה מנהל הליך חקיקה מנובמבר עד סוף דצמבר, כשאתה צריך להעביר את החקיקה הזאת עד סוף השנה, ועוד אין תזכיר חוק.

איילת נחמיאס ורבין: בבקשה.

<חוה ראובני: קודם כל, כפי שאמר דרור, עיקרי ההמלצות סוכמו והוצגו בפני השר לפני מספר חודשים, והשר ביקש השלמות ומרכיבים מסוימים, להוסיף עליהם ומעט שינויים שחלקם נמצאים בבדיקה.

<חוה ראובני: שאלות משפטיות, כולל בדיקה שאנחנו צריכים תיאום עם משרד המשפטים.

<חוה ראובני: עו"ד בלונדהיים היה פה ונאלץ לצאת למקרה חירום משפחתי – הוא היה פה, לחש לי באוזן שהוזעק.

<חוה ראובני: זה אצלם נמצא בדיקה.

<חוה ראובני: הונחה בפניהם הצעה שלנו, שאני מעדיפה לא לפרט פה, כי זה עניינים של המשא ומתן שמתנהל, ותהליכי המעבר בין עבר להווה.

<חוה ראובני: לעניין לוחות הזמנים, אני מחזיקה פה ביד תזכיר חוק, אבל ברמת טיוטה.

<חוה ראובני: זה לא מסמך להצגה, כי הוא עדיין עם שאלות, עדיין בעבודה, אבל הוא כבר כתוב.

<חוה ראובני: זה כבר בפרטים האחרונים שצריך לסגור.

איילת נחמיאס ורבין: שהתוצרים שלו, דרור, עד כמה הם מקובלים על השותפים שלך לדבר החקיקה?

<דרור גנון: הצגנו את העקרונות באופן כללי גם לארגון.

<דרור גנון: אנחנו אחרי שנסיים – גם דיברתי אתם קודם – יושב פה יושב-ראש הארגון.

<דרור גנון: גם דיברתי אתו לפני.

<דרור גנון: אנחנו מדברים.

יעקב גיל: צריך לזכור שזה שירות לציבור.

יעקב גיל: לא הוצג לציבור, ולא נערך דיון עם הארגונים.

איילת נחמיאס ורבין: מה שמך?

יעקב גיל: גיל יעקב, מארגון 15 דקות, של צרכני תחבורה ציבורית.

יעקב גיל: לא הוצגה רפורמה, למרות שהובטח בדיונים קודמים, שזה יוצג גם לציבור הנוסעים ולארגונים שמייצגים נוסעים.

איילת נחמיאס ורבין: אבל אתה לא בזכות דיבור.

איילת נחמיאס ורבין: תכף, ואנחנו מוגבלים בזמן, יש פה עוד דיון עוד מעט.

<דרור גנון: אנחנו עובדים עם הארגון, גם עם יושב-ראש הארגון.

<דרור גנון: אנחנו בשבוע הבא כבר אמורים לשבת ולהציג את העקרונות בצורה יותר מגובשת.

<דרור גנון: יש לנו הסכמות כלליות לגבי מה הם מבקשים בתהליך, כלומר כבר דיברנו על זה, אנחנו יודעים מה הם מבקשים, הם גם הציגו את זה בכמה מסגרות.

איילת נחמיאס ורבין: מה בהתייחס למה שאמר גיל בעניין ההצגה לציבור?

<דרור גנון: אני מתחייב פה לזמן את הארגונים.

<דרור גנון: לכל הציבור אני לא יודע – זה נציג בוועדת הכלכלה, לכל הציבור.

איילת נחמיאס ורבין: תוך כמה זמן?

<דרור גנון: שבועיים.

איילת נחמיאס ורבין: אני רק מבקשת לדעת שזה אכן קרה.

<דרור גנון: אין בעיה.

<חוה ראובני: אני מבקשת להוסיף לגבי האספקט המשפטי, שלוחות הזמנים ברורים.

<חוה ראובני: יחד עם זאת, לא מדובר בחוק גדול ולא בחוק מורכב.

איילת נחמיאס ורבין: אבל את נמצאת פה בעונות תקציב יותר שנים ממני, ואנחנו יודעים במה מדובר.

איילת נחמיאס ורבין: אני לא אומרת סתם.

<אביטל סומפולינסקי: הרעיון הוא למושב החורף?

איילת נחמיאס ורבין: לכנס החורף.

איילת נחמיאס ורבין: יש לי ברירה?

איילת נחמיאס ורבין: אין להם ברירה.

<חוה ראובני: קיוויתי שזה יהיה באתר התזכירים עוד לפני הדיון של היום.

איילת נחמיאס ורבין: תכף תראו מה זה גאנט א-לה נחמיאס ורבין.

איילת נחמיאס ורבין: תכף יהיה פה גאנט.

איילת נחמיאס ורבין: בבקשה.

<חוה ראובני: אני מבקשת להוסיף, כפי שאמרתי, לא מדובר בשינוי דרמטי של מבנה הענף.

<חוה ראובני: התיקון שנעשה בשנת 2005 הפך את מבנה הענף לחלוטין לעומת מה שהיה קודם.

<חוה ראובני: עכשיו אנחנו כבר לא מדברים על זה אלא מדברים שינוי באלמנטים מסוימים שרובם ככולם בכיוונים שדיבר עליהם חבר הכנסת חנין.

<חוה ראובני: אנחנו לא על כל דבר שנאמר על-ידו מסכימים – עם הרבה דברים.

<אביטל סומפולינסקי: כולל הרב קו?

<חוה ראובני: הרב קו זו אחת הסוגיות הפתוחות.

<חוה ראובני: יש גם חוק נפרד לרב קו, שיפתח פתח.

<חוה ראובני: אתמול אישרתי לנסח במשרד המשפטים להעלות את הנוסח לפרסום, שהנוסח נסגר.

<חוה ראובני: יהיה כחול, אני מקווה עוד השבוע, של חוק הרב קו שפותח גם אפשרות מוגבלת – לא זהה לזו של תחבורה ציבורית אבל בהחלט אפשרות שיהיה רב קו במוניות שירות בכפוף להפעלה, בתיאום עם משרד האוצר.

<חוה ראובני: משרד האוצר קצת חושש מזה.

<חוה ראובני: הם יכולים לדבר בפני עצמם.

איילת נחמיאס ורבין: אני מבינה שחוק רב קו יגיע לפה גם בקרוב, אז נוכל לדון בו, האם הפתח הוא סביר או לא סביר לשיתוף מוניות השירות בעניין.

איילת נחמיאס ורבין: אני רוצה לתת למוניות לדבר.

איילת נחמיאס ורבין: אברהם פריד, בבקשה.

<פריד אברהם: שלום לכולם.

<פריד אברהם: אברהם פריד, יו"ר ארגון מוניות השירות.

<פריד אברהם: אני מודה לך, גברתי היושב-ראש, שייצגת אותנו.

<פריד אברהם: אחרי מה שאת הצגת, מר דב חנין, שמלווה אותנו, ודעות שאני מכיר אותן של סגנית ראש העיר, למעשה כמעט לא היינו צריכים לדבר, כי אתם אוהדים מוצר קיים שנותן שירותים נצרכים לציבור, שצריך לטפל בו.

<פריד אברהם: יחד עם זאת, יש פה מספר סוגיות.

<פריד אברהם: לא בכדי באו היום יותר נציגים, כי ביקשתי מהם: בואו רק לשמוע.

<פריד אברהם: תנו לאנשים לדבר, כי אנחנו בדרך הנכונה.

<פריד אברהם: אני אומר לך מה הבעיות פה.

<פריד אברהם: אתם רוצים מה שאתם רוצים, מה שאנחנו גם רוצים.

<פריד אברהם: יש משא ומתן.

<פריד אברהם: כולנו מודעים לעובדה שהשנה מסתיימת, ולכן גם בישיבה הקודמת הארכתם עד סוף יוני, כדי שמשרד התחבורה וכל הסביבה שלו יסיימו את העבודה.

<פריד אברהם: אז לא סיימו את העבודה, ולכן הגישו היום בקשה להארכה.

<פריד אברהם: לנו יש מגעים.

<פריד אברהם: אי-אפשר להתעלם מזה.

<פריד אברהם: יש הבנות כלליות.

<פריד אברהם: אין לנו שום נייר, אין לנו שום מסמך, אין לנו שום סיכום כללי, כדי שהאנשים האלה יידעו מה האופק התעסוקתי שלהם בסוף השנה לקראת 2017.

<פריד אברהם: לכן טוב אתם עושים שאתם מזרזים את העניינים.

<פריד אברהם: טוב שאתם עושים, שגם משרד התחבורה מבין שכבר צריך לשבת ולסגור דברים אתנו, כי לא הכול נגמר בכן או לא; יש עוד המון דברים נוספים.

<פריד אברהם: חיי אדם נמצאים שם, העתיד שלהם.

<פריד אברהם: זה המקצוע שלהם.

<פריד אברהם: הם חיים מזה.

<פריד אברהם: הם לא רוצים ללכת ללשכת התעסוקה.

<פריד אברהם: הם רוצים לעבוד, ולכן אם זה ייגזל מהם, תהיה בעיה לכל המדינה.

<פריד אברהם: לכן לנו אין התנגדות להארכה, אבל יש לנו התנגדות להארכת יתר לנייר עבודה שאין לנו אותו, ואנחנו מבקשים בזירוז רב מאוד, יחד עם משרד התחבורה, ואני מניח שגם עם משרד האוצר, לסגור את הדברים האלה, כדי שהאנשים האלה ואני בתוכם, נדע מה מצפה לנו.

<פריד אברהם: תודה.

איילת נחמיאס ורבין: תודה רבה.

איילת נחמיאס ורבין: מיטל להבי, סגנית ראש העיר תל-אביב.

<מיטל להבי: כבוד היושב-ראש, קודם כל, את אמרת את הדברים בצורה הכי ברורה והכי נכונה, גם בתור נוסעת ומשתמשת, ואנחנו כולנו נוסעים ומשתמשים.

<מיטל להבי: אני שמחה לשמוע שזה לטובת הנוסעים, אבל הנוסעים מחכים כבר 13 שנה, מהרגע שהוחלט.

<מיטל להבי: הרי האריכו בשלוש שנים.

<מיטל להבי: אנחנו אחרי הארכה של שלוש השנים, בהארכה של השנה מעבר לשלוש שנים.

<מיטל להבי: אני מאוד שמחה לשמוע שיש המלצות.

<מיטל להבי: ברק ריטנר – לא ראיתי אותם.

<מיטל להבי: אני מאוד שמחה שיש כמעט תזכיר חוק מוכן שכתוב, שכתוב, בעקבותיה יתפרסם בימים הקרובים תזכיר חוק – כך זה בתשובה של כבוד השר.

איילת נחמיאס ורבין: ממתי?

<מיטל להבי: התשובה של כבוד השר היא מ-ח' בסיוון, 14 ביוני לאיתן כבל.

<מיטל להבי: הוא כותב: ההסדר הוארך עד 30.6, ובימים אלה הושלמה עבודה של ועדה מקצועית לתכנון, שבעקבותיה יתפרסם בימים הקרובים.

<מיטל להבי: מה שאני אומרת – צריך לראות את החומרים.

<מיטל להבי: לא יכול להיות שאנחנו מדברים באוויר בדיבור שאת אומרת מה שאת אומרת, אני אומרת את מה שאת אומרת, הם אומרים את מה שאת אומרת וכולנו אומרים אותו דבר.

<מיטל להבי: חומרים שיונחו על השולחן כדי שנתחיל לעבוד, כדי לקדם את הדבר הזה.

<מיטל להבי: אני רק מציעה – את צודקת שאנחנו במלכודת.

<מיטל להבי: אי-אפשר שלא להיענות לבקשה, בגלל שהוראת השעה, אם לא נאריך אותה, תשבית את הענף.

<מיטל להבי: אני חושבת שצריך לחפש סנקציות באזור אחר.

<מיטל להבי: תנו את הזמן שרציתם לתת במסגרת הכנס הזה, אבל תקבעו שבפעם הבאה יהיו סנקציות במקום אחר.

<מיטל להבי: זה לא יכול להימשך ככה.

איילת נחמיאס ורבין: יושב-ראש ועדת כלכלה, לשמחתי, בהחלט לצערי, נאלץ לעבוד עם משרדי ממשלה, אבל אני חושבת שטוב שכך – זה מקל וגזר.

איילת נחמיאס ורבין: ברור לגמרי שעם כל הכבוד, אנחנו לא ת"פ של הממשלה ולא חותמת גומי.

איילת נחמיאס ורבין: דרור, זה כמובן לא אישי, אבל זאת האמת פה.

איילת נחמיאס ורבין: אתם צריכים להבין שאנחנו מאוד-מאוד מתוסכלים מהאופן שבו משרדי ממשלה נוהגים בכנסת.

איילת נחמיאס ורבין: אני חושבת שיש פה בעיה אמתית, כי מי שסובל מזה בראש ובראשונה זה הציבור הישראלי.

איילת נחמיאס ורבין: הם סובלים מצורת ההתנהלות הזאת, כי בסוף אנחנו מתרגזים על זה שלא מביאים לנו את הדברים בזמן, מתרגזים על זה שרפורמות נמשכות הרבה זמן, מתרגזים על זה שתקנות לוקח שלוש-ארבע שנים להביא אותן לכנסת.

איילת נחמיאס ורבין: זה אבסורד ולא ייתכן.

<מיטל להבי: אני רק רוצה לומר שבסך הכול יש 2,000 מוניות שירות, שאולי 1,000 מתוכן פעילות.

<מיטל להבי: לצורך העניין, יש 22,000 מוניות הסעים, יש עשרות-אלפי מוניות טקסי ויש מאות אוטובוסים.

<מיטל להבי: הנפח שלהם יחסית הוא קטן.

<מיטל להבי: העוצמה הציבורית, רמת השירות שאנחנו צריכים מהם היא מצוינת.

<מיטל להבי: אני השבוע מצאתי עצמי בטלוויזיה מול חבר מועצה מראשון לציון שמממן אוטובוס של שבת מכיסו.

<מיטל להבי: אני אומרת לכם - כל אחד ממציא פה פתרונות במקומות שהממשלה צריכה לתת את הפתרון, ויש לה פתרון שלא שובר את הסטטוס קוו.

<מיטל להבי: אני לא רוצה להיות עם ההובלות.

<מיטל להבי: נמאס לי.

<מיטל להבי: החבר שלי רוצה להגיע לחברה שלו בחיפה, ואנחנו צריכים לאפשר לשירות הזה לקרות.

איילת נחמיאס ורבין: מאה אחוז.

איילת נחמיאס ורבין: אני חושבת שאנחנו מסכימים.

איילת נחמיאס ורבין: גיל יעקב, בבקשה.

יעקב גיל: קודם כל, צריך לזכור שמדובר במוצר ציבורי.

יעקב גיל: לכן, כפי שאמרתי קודם, זה חייב להיות משהו שפתוח לדיון ציבורי.

יעקב גיל: זה לא איזו סוגיה שסוגרים כן תקציב כזה או לא תקציב אחר.

איילת נחמיאס ורבין: סיכמנו עם דרור גנון שתוך שבועיים אתם אצלו.

יעקב גיל: נשמח שזה יוצג, ושזה יהיה יותר בצורה רחבה, אני חושב שצריך גם לקחת בחשבון שאם המתווה כבר סגור, יש פה בעיה גם בהתנהלות.

איילת נחמיאס ורבין: על זה אין ויכוח ועל כך כבר הערתי.

יעקב גיל: בסדר גמור.

יעקב גיל: המצב הוא כזה שההקפאה של מוניות השירות והמשמעות של ההארכה הזאת היא הקפאת המצב הקיים.

יעקב גיל: אם נגיע למצב שהחקיקה לא תושלם, גם לא בפתיחת מושב החורף, שוב – זו הקפאת המצב הקיים, שהוא לא מספק.

איילת נחמיאס ורבין: הם לא יוכלו להביא הקפאה של המצב הקיים, כי הם יצטרכו להביא חקיקה חדשה.

איילת נחמיאס ורבין: אין פה יותר הארכה.

יעקב גיל: היו פה רמזים, שיצטרכו תקופת הסתגלות וכל מיני דברים מהסוג זה.

איילת נחמיאס ורבין: לא תהיה יותר הארכה.

יעקב גיל: אנחנו מבקשים מהוועדה, במידת האפשר, כן לתחום את זה בלוחות זמנים יותר קצרים מחצי שנה כדי לוודאי שהתהליך קורה.

יעקב גיל: כשיש לכם הכוח, תשתמשו בו.

איילת נחמיאס ורבין: תרשה לי לסכם את הדיון, כי אמרתי חמש פעמים שאסביר למשרד התחבורה מה זה גאנט, למרות שאני חושבת שהם יודעים מה זה.

איילת נחמיאס ורבין: אני רוצה לסכם את הדברים הבאים, דב.

איילת נחמיאס ורבין: אני חושבת שאין נפקות להארכה בחודש – זה כאילו לא הארכנו.

איילת נחמיאס ורבין: לעומת זאת, אני חושבת שאנחנו צריכים להגדיר להם עכשיו לוח זמנים מלא, רציף, שוטף, של איך דברים אמורים להתנהל.

איילת נחמיאס ורבין: לא היית כאן כשעו"ד ראובני הראתה לנו שצפוי להיות תזכיר חוק, שכמובן, בתוך הדבר הזה אני מצפה, דרור – אני חוזרת על זה – אני מצפה ממך לפגוש בארגוני הציבוריים וגם ברשויות המקומיות, שאני מבינה שלא היו חלק מהתהליך.

<מיטל להבי: יש תהליך.

<מיטל להבי: נפגשנו.

איילת נחמיאס ורבין: אם התהליך מתנהל בלי שאני מנהלת את הגנון – והייתי חייבת לעשות את הבדיחה הזאת פעם אחת.

איילת נחמיאס ורבין: ..

<דרור גנון: אפשר לרדת על עובדי מדינה.

<דרור גנון: הם לא יכולים להחזיר.

<דרור גנון: בסדר גמור.

איילת נחמיאס ורבין: זה דווקא לא נכון.

איילת נחמיאס ורבין: אני לא אוהבת לפגוע בעובדי ציבור, אבל אני חושבת שמה שקורה פה הוא לא מקובל.

איילת נחמיאס ורבין: אני חושבת שצריך לנהל להם את התהליך בצורה מאוד ברורה.

איילת נחמיאס ורבין: הם צריכים לקבל לו"ז מאוד ברור.

איילת נחמיאס ורבין: כלומר אנחנו צריכים בתוך הכנס הזה לקבל הצגה מלאה של הרפורמה – בהשתתפות השר, לא בהשתתפות השר – כמובן, למנכ"לית הנכנסת ניתן את הזמן שלה, ושיבוא משרד התחבורה מתי שהוא יבוא, מי שיבוא.

איילת נחמיאס ורבין: אני מצפה שזה יהיה בתוך הכנס הזה; שלא יבואו אלינו עם חוק שמאריך שהוא בא במקום החוק.

איילת נחמיאס ורבין: אני אומרת את זה בצורה ברורה.

איילת נחמיאס ורבין: שתיים, אנחנו רוצים לקבל לידינו קודם כל את החומרים שלא התקבלו לידינו, דרור, למרות שאתה אומר שהם נשלחו.

איילת נחמיאס ורבין: אני מצפה לקבל אותם היום.

<דרור גנון: אבדוק את זה.

איילת נחמיאס ורבין: תזכיר החוק שהראתה לנו עו"ד ראובני, אני רוצה לקבל לו"ז מכם של איך זה הולך להתנהל, ואני רוצה להבין, מתי הוא מונח על שולחנה של הכנסת.

איילת נחמיאס ורבין: אני מזכירה לך, חוה – אנחנו יוצאים מכנס הקיץ, יוצאים ממנו ב-4 באוגוסט, ואת זה אני רוצה לקבל ממך בשבוע הבא – איך ניהול התזכיר הזה הולך להתנהל.

איילת נחמיאס ורבין: אגב, דב, תשמח לשמוע שחוה אישרה להעלות לכחול את חוק הרב קו, שהוא גם חוק מאוד-מאוד חשוב ורלוונטי.

קריאה: לגבי הרב קו, מה שהם אמרו לך, זה הכול עובד בצורה אחרת.

קריאה: לרב קו לא יהיה מוניות שירות.

קריאה: להסעות, לא לנהגי מוניות.

איילת נחמיאס ורבין: חוק הרב קו יובא לפה לדיון, ואתה תוכל להתייחס לזה, כמובן.

איילת נחמיאס ורבין: הערתי לעניין הזה, שכשהרב קו יבוא, נראה עד כמה הוא מחבר בין מוניות השירות לבין התחבורה הציבורית הכוללת.

איילת נחמיאס ורבין: אנחנו נבחן את זה בדקדקנות.

איילת נחמיאס ורבין: אני רוצה לחשוב, האם בעניין הלו"ז, מבחינתנו הדיון בחוק הזה צריך להתחיל ב- - -

דב חנין: יש בעיה.

דב חנין: אתם יצרתם מצב בלתי-אפשרי, כי ההסדר של התחום הזה לא פשוט.

דב חנין: הוא רב-ממדי.

דב חנין: אנחנו בסוף השנה, גם עם הנדיבות יוצאת הדופן של יושבת-ראש הוועדה, שלצערי לא אוכל להצטרף אליה בעניין הזה, גם אם זה מה שהוועדה תסכם, אנחנו מגיעים לסוף השנה הזאת, ואם אתם תביאו לנו את החקיקה שמסדירה, כאשר הכנסת תחזור מהפגרה, אנחנו בסוף אוקטובר, ואתם לא מאפשרים לנו לנהל דיון רציני.

דב חנין: אני לא יודע אם הדבר הזה נעשה בכוונה, או זו פשוט התנהלות כושלת.

איילת נחמיאס ורבין: זו המשמעות.

<דרור גנון: אני חושב שאחרי שתראו את הרפורמה- - -

דב חנין: אגיד לך מה הציפייה שלי, ואתה תתייחס.

דב חנין: כדי שהדבר הזה יהיה רציני והגיוני – אם הרפורמה שלכם מחייבת - ולדעתי היא מחייבת - חקיקה, החקיקה הזאת צריכה להגיע לכנסת בכנס הקיץ, אחרת אנחנו בכנס החורף תוך חודשיים לא נצליח.

דב חנין: ועדת הכלכלה היא ועדה עמוסה.

איילת נחמיאס ורבין: דרור לא מבין שחלק מהנדיבות שלי נובע ממה שאני יודעת שמונח על שולחנה של ועדת הכלכלה חוץ מרפורמת מוניות השירות.

<דרור גנון: מבין.

איילת נחמיאס ורבין: זה לא יעזור.

איילת נחמיאס ורבין: אני מבינה שדב לא מצטרף לנדיבות הלב שתקפה אותי לפתע, ואל תתפעלו מזה – זה חד-פעמי, בטח בעניין הזה.

איילת נחמיאס ורבין: אין דרך אחרת.

איילת נחמיאס ורבין: כל השנה היא מתנהלת בצורה מאוד-מאוד מורכבת מבחינת עבודת הכנסת, כלומר אם אני רוצה להעביר חוק עד סוף השנה, אם הוא לא מונח – אני חושבת שאתם צריכים ללכת ולעשות עבודת מטה, ולחזור אלינו, מצדי לדבר או עם יושב-ראש ועדת הכלכלה או אתי, ולהגיד לנו איך אתם עושים את זה.

איילת נחמיאס ורבין: אתם צריכים לתת לנו לו"ז מפורט עוד השבוע.

איילת נחמיאס ורבין: לא שבוע הבא.

איילת נחמיאס ורבין: אמרתי קודם שבוע הבא – אני טועה.

איילת נחמיאס ורבין: אתם צריכים להסביר לנו איך אתם הולכים לנהל את החקיקה הזאת.

איילת נחמיאס ורבין: אתה אומר: תראו את הרפורמה.

איילת נחמיאס ורבין: אנחנו מדברים בכלל על ריק, אבל זה בגללכם.

איילת נחמיאס ורבין: לא יעזור כלום.

איילת נחמיאס ורבין: אם זה היה מונח בפנינו, היינו מדברים בצורה יותר אינטליגנטית.

איילת נחמיאס ורבין: אולי זה באמת שטויות?

איילת נחמיאס ורבין: אולי זה הכי פשוט בעולם?

איילת נחמיאס ורבין: אני מהמרת שלא.

איילת נחמיאס ורבין: תסבירו לנו איך אתם הולכים לנהל את החקיקה הזאת בצורה הזאת.

<חוה ראובני: אם החוק יונח על שולחן הכנסת ב-1 באוגוסט או ב-27 באוקטובר זה היינו הך.

איילת נחמיאס ורבין: זה לא מדויק בכלל.

<חוה ראובני: דיוני מליאה?

איילת נחמיאס ורבין: ודאי.

איילת נחמיאס ורבין: בנסיבות כאלה?

איילת נחמיאס ורבין: מה השאלה?

איילת נחמיאס ורבין: חד-משמעית.

<חוה ראובני: אעשה כל מאמץ, שזה יגיע ללו"ז הזה.

<חוה ראובני: יחד עם זאת, גברתי ודאי יודעת את התהליך שעובר תזכיר חוק מהרגע שהוא מתפרסם.

דב חנין: יש חקיקה פרטית.

<חוה ראובני: זה יוסיף לך עוד קריאה, אדוני.

דב חנין: זאת הבעיה הכי קטנה שלנו.

איילת נחמיאס ורבין: נדבר יפה – יצמידו את זה ויעבירו עם הראשונה.

איילת נחמיאס ורבין: חוה, אין מה לעשות.

איילת נחמיאס ורבין: אני מצטערת שאני דוחקת בך, כי בסוף את חוליה – אני לא מוכנה שאת תהיי צוואר הבקבוק – כלומר המחלקה המשפטית.

איילת נחמיאס ורבין: אני מבינה איך התזכיר הולך להסתובב עכשיו במשרדי הממשלה – איזה סיבוב הוא הולך לעשות.

איילת נחמיאס ורבין: חוה, תצטרכי לבוא ולהגיד למשרד – מצדי שיקצו עוד משאבים במשרדי ממשלה אחרים.

איילת נחמיאס ורבין: תעשו סיעור מוחות, תעשו דיונים אין-סופיים בין משרדי הממשלה, ותגיעו לתזכיר הצעת חוק שמונח על שולחן ועדת הכלכלה ב-1 באוגוסט.

<חוה ראובני: ובכל זאת אומר – גם אם אני מעלה אותו לאתר התזכירים הממשלתי היום, וזה לא יקרה היום כי לא כל הדברים המקצועיים סגורים עד הסוף, יש עדיין, לפי הנחיות היועץ, 21 יום לתגובות, ואחר כך ועדת שרים לחקיקה ונסחות לכחול.

<חוה ראובני: זה לו"ז שהוא ברזל כמעט.

<חוה ראובני: כבר הסברתי שהתחלתי.

איילת נחמיאס ורבין: משפט אחד, אברהם, ואני רוצה לסכם את זה.

איילת נחמיאס ורבין: יש פה עוד דיון תכף.

<פריד אברהם: בהקשר לדברים שאמרת, אני מבקש הפעם, בניגוד לעבר, שהיה סקר שביעות רצון שלא הגיע אלינו – אני מבקש, שההצעה שמגיעה אליכם, שתגיע גם אלינו.

<פריד אברהם: שנעיר את הערותינו.

<מיטל להבי: הם עוד לא ראו את החומרים.

איילת נחמיאס ורבין: דרור אמר שהם ראו את החומרים.

<דרור גנון: הם בכל זאת בעלי עניין.

<חוה ראובני: תזכיר החוק יפורסם כשהוא גמור.

עיסאווי פריג': לפני הסיכום, אולי תתמצתו לנו, מה הבעיות שמעכבות?

איילת נחמיאס ורבין: הם דיברו על זה.

איילת נחמיאס ורבין: דרור דיבר על זה בדברים שהוא הציג, למה זה התעכב.

עיסאווי פריג': אחת, שתיים - שנבין.

עיסאווי פריג': שהדברים יהיו כתובים.

איילת נחמיאס ורבין: היתה אי-הסכמה.

איילת נחמיאס ורבין: אחר כך נתנו הארכה- - -

עיסאווי פריג': אלה לא דברים מוחשים.

איילת נחמיאס ורבין: אני מסכימה אתך.

איילת נחמיאס ורבין: אין דברים מוחשיים.

איילת נחמיאס ורבין: אין.

עיסאווי פריג': אז איך תעשו מעקב?

איילת נחמיאס ורבין: תשמע.

איילת נחמיאס ורבין: תקשיבו, אני מצפה מכם עד סוף השבוע הזה לעשות עבודת מטה אצלכם, איך הצעת החוק מועברת לכנסת תוך כדי הפגרה.

איילת נחמיאס ורבין: אני הייתי מקציבה עד 1 באוגוסט.

איילת נחמיאס ורבין: אתם לא רוצים 1 באוגוסט – 10 באוגוסט.

איילת נחמיאס ורבין: אין מה לעשות.

איילת נחמיאס ורבין: תראו לאיפה הבאתם את זה – הכנסת מתכנסת לאשר את התקציב לפני הדיונים.

איילת נחמיאס ורבין: מליאת הכנסת תתכנס בספטמבר.

<דרור גנון: - - -

איילת נחמיאס ורבין: אתם מביאים אותנו למצב שאי-אפשר יהיה להעביר חוק עד סוף השנה.

איילת נחמיאס ורבין: איפה הייתם עד עכשיו?

איילת נחמיאס ורבין: אני מנסה לנהל את זה בשום שכל.

איילת נחמיאס ורבין: אתם לא מציעים פתרונות.

איילת נחמיאס ורבין: אתם רק מערימים בעיות.

איילת נחמיאס ורבין: תציעו פתרונות.

<דרור גנון: אנחנו לא מערימים שום בעיה.

איילת נחמיאס ורבין: לא שמעתי אפילו הצעה פרואקטיבית אחת, שאומרת לי איך אנחנו מעבירים את הצעת החוק הזאת עד סוף השנה.

דב חנין: אני עושה חשבון מהיר בראש, גברתי – תקני אותי אם אני טועה.

דב חנין: לפי החשבון שלי, מבחינת לוחות הזמנים, אתם יכולים להביא את החוק לכנסת לפני סוף הכנס, והתהליכים שגברתי בצדק אמרה עולים בקנה אחד עם הנחיות היועץ המשפטי, שאני כמובן דבק בהם לחלוטין.

דב חנין: אני יודע שזו עבודה קשה ושזה לוח זמנים לחוץ.

דב חנין: גם אנחנו אחר כך נעבוד בלחץ.

<חוה ראובני: הבעיה היא לא לעבוד בלחץ.

<חוה ראובני: אני חושבת שהמשתתפים הקבועים פה בוועדה יודעים שאני לא נרתעת מלעבוד לחוץ ומהר, ולתת את הסחורה כמה שאפשר.

<חוה ראובני: יש תהליך שבו יש 21 יום לקבל הערות ציבור.

<חוה ראובני: זה לא לקבל הערות ציבור ולתייק אותן.

<חוה ראובני: זה לקרוא אותן, זה לשקול אותן- - -

דב חנין: באותו יום יישבו ויקראו אותן.

דב חנין: אתם כבר למדתם, עשיתם, היה צוות.

<חוה ראובני: יש הליך נסחות.

איילת נחמיאס ורבין: דרור, מה שאתם עושים לא מספיק.

איילת נחמיאס ורבין: עם כל הכבוד.

איילת נחמיאס ורבין: תסביר לי את עבודת המטה לחקיקת החוק הזה.

איילת נחמיאס ורבין: לא שמעתי מכם תשובה אחת פרו אקטיבית שאומרת מה אתם עושים כדי שהחוק הזה יהיה ערוך ומוכן לפקודתך ב-31.12.16.

איילת נחמיאס ורבין: נקודה.

איילת נחמיאס ורבין: אם הייתם נותנים לי הצעה אחת פרואקטיבית שהייתי יכולה להיתלות, הייתי נתפסת עליה כמו תנין.

איילת נחמיאס ורבין: אתם לא נותנים הצעה.

איילת נחמיאס ורבין: אני לא מבינה איך אתם הולכים לעשות את זה.

איילת נחמיאס ורבין: אני הולכת לסכם את הדיון הזה.

איילת נחמיאס ורבין: אני כמעט מצטערת שלא קיבלתי את הצעתו של דב חנין להארכה בחודש.

דב חנין: את יכולה עוד לקבל.

איילת נחמיאס ורבין: דב, בגללם.

קריאה: רוצים לחסל אותנו, את כל ענף המוניות.

איילת נחמיאס ורבין: אם אני מאריכה בחודש, הם הלילה לא ישנים, ואני את זה לא רוצה.

איילת נחמיאס ורבין: חברים, אני מעריכה מאוד את זה שישבתם בשקט במהלך הדיון - אני מכבדת את זה מאוד.

איילת נחמיאס ורבין: אני מבקשת מכם, תנו לי לסיים.

איילת נחמיאס ורבין: עד סוף השבוע הזה אנחנו מקבלים עבודת מטה לידינו, שאומרת איך הצעת החוק הזאת עוברת עד סוף השנה, כולל פירוט פנימי, מתי הצעת החוק הזו מונחת על שולחן הכנסת, ומתי זה עובר קריאה ראשונה.

איילת נחמיאס ורבין: אין ברירה, אין מנוס.

איילת נחמיאס ורבין: תעשו עבודת מטה היום.

איילת נחמיאס ורבין: הבאתם את זה למקום הזה – זה המקום שממנו צריך עכשיו לצאת, ולראות מה עושים עם הדבר הזה.

איילת נחמיאס ורבין: אני מצטערת, אני לא אוהבת לעבוד בצורה כזאת.

איילת נחמיאס ורבין: אני חושבת שאתם אנשים מנוסים ומיומנים.

איילת נחמיאס ורבין: לשם זה הגיע.

איילת נחמיאס ורבין: תוך כדי זה אני מבקשת שכל הפגישות שסיכמנו עליהם עם ארגוני הציבור יתקיימו כדי שנבין איפה הדברים – אברהם, אתה את תזכיר הצעת החוק תקבל יחד עם הציבור כולו.

איילת נחמיאס ורבין: אני מצטערת.

<פריד אברהם: מודה לך מאוד.

איילת נחמיאס ורבין: אתה בעל עניין.

עיסאווי פריג': גברתי, במידה שלא יעמדו במה שביקשת?

איילת נחמיאס ורבין: זאת שאלה טובה.

איילת נחמיאס ורבין: הם יצטרכו אותנו סביב הדיונים, סביב התקציב וסביב דברים אחרים.

איילת נחמיאס ורבין: נצטרך לראות מה עושים בעניין הזה.

איילת נחמיאס ורבין: אני מציעה כך – הוא צריך לבוא אלינו עם הצגת ההמלצות תוך שבועיים.

איילת נחמיאס ורבין: החומר כבר היה צריך להיות אצלנו, לדברי דרור.

איילת נחמיאס ורבין: לא הגיע אלינו.

איילת נחמיאס ורבין: ועדת הכלכלה ועדה מסודרת.

איילת נחמיאס ורבין: אחרי שנראה את עבודת המטה, ועידית, מאוד חשוב שיושב-ראש הוועדה ואני נדבר על כך ונראה מה עושים עם זה – היה ולא נהיה מרוצים מעבודת המטה שהם עושים להעברת החוק, נצטרך להתכנס ולראות מה עושים עם זה.

איילת נחמיאס ורבין: דיון בכל מקרה יתקיים.

איילת נחמיאס ורבין: זה דיון מהותי שצריך להתקיים בשבועיים הקרובים, עם כל העומס שיש על ועדת הכלכלה.

עיסאווי פריג': התחושה שלי, שהם מורחים אותנו.

קריאה: אתה צודק, חבר הכנסת עיסאווי.

איילת נחמיאס ורבין: עיסאווי, בדיון שבו אתה לא תגיד את זה על אף אחד ממשרדי הממשלה, אנחנו נעשה מסיבה במליאה.

איילת נחמיאס ורבין: חוה, בבקשה, את מוזמנת להקריא את ההארכה הקצת עצובה הזאת.

<חוה ראובני: היא תהיה אחרונה.

איילת נחמיאס ורבין: את זה אנחנו יודעים.

<חוה ראובני: תקנות התעבורה (הארכת תקופת הרישיונות לקו שירות ולנסיעת שירות), התשע"ו-2016.

<חוה ראובני: בתוקף סמכותי לפי סעיף 14טו(ג) לפקודת התעבורה (להלן – הפקודה), בהסכמת שר האוצר ובאישור ועדת הכלכלה של הכנסת, אני מתקין תקנות אלה: 1.

<חוה ראובני: תיקון סעיף 14טו לפקודה.

<חוה ראובני: בסעיף 14טו(א) לפקודה, במקום "יום כ"ד בסיוון התשע"ו (30 ביוני 2016)" יבוא "יום כ"ט בטבת התשע"ז (31 בדצמבר 2016)".

איילת נחמיאס ורבין: חבר הכנסת עיסאווי פריג', זאת אחת ההצבעות שאני הכי מרגישה לא בנוח אתן מאז שנכנסתי לכנסת.

<מיטל להבי: מה עם שלושה חודשים?

<מיטל להבי: הם לא עשו כלום.

איילת נחמיאס ורבין: מיטל, עם כל הכבוד.

עיסאווי פריג': אבל היא התחייבה שזאת האחרונה.

<חוה ראובני: זה אפילו לא תלוי בי.

איילת נחמיאס ורבין: אנחנו תמיד זקוקים ליועצת המשפטית ראובני.

איילת נחמיאס ורבין: הפעם אני לא זקוקה לה שתגיד לי את זה – אני יודעת את זה לבד.

איילת נחמיאס ורבין: בצער רב וביגון קודר אני מצביעה בעד הארכה, רק בגללם.

איילת נחמיאס ורבין: אתה רוצה להצביע אתי או אתה נמנע?

עיסאווי פריג': אני נמנע.

עיסאווי פריג': יש לך רוב, זה בסדר.

עיסאווי פריג': הצבעה בעד ההארכה – 1 נגד - אין נמנעים – 1 ההארכה אושרה.

איילת נחמיאס ורבין: תודה רבה, הישיבה נעולה.